## Més de 2.500 persones assistixen a la clausura de les XXXII Lligues de l’Esport Adaptat COPAVA-IVASS

*** S’han entregat 1.900 medalles i 40 trofeus de les competicions i proves adaptades d’atletisme, bàsquet, futbol, *boccia* o colpbol
* Susana Camarero subratlla el compromís del Consell amb l’esport inclusiu “com a ferramenta de participació de les persones amb discapacitat en igualtat de condicions que la resta de la població”**

Més de 2.500 persones amb discapacitat intel·lectual o amb dificultats cognitives i professionals de 51 centres ocupacionals, residències i centres de dia de la província de València han assistit a la clausura de les XXXII Lligues de l’Esport Adaptat COPAVA-IVASS, celebrada al Passeig dels Arcbotants de l’Umbracle de la Ciutat de les Arts i les Ciències.

La vicepresidenta segona i consellera de Serveis Socials, Igualtat i Habitatge, i presidenta de l’Institut Valencià de Serveis Socials (IVASS), Susana Camarero, ha participat en l’entrega de trofeus i medalles juntament amb la directora general de l’entitat, María José Rico, i la presidenta de la Coordinadora de Recursos d’Atenció a Persones amb Diversitat Funcional Intel·lectual (COPAVA), Montserrat Ramos.

En esta nova edició s’han entregat un total de 1.900 medalles i 40 trofeus de les diferents disciplines esportives i proves adaptades d’atletisme, bàsquet, futbol, senderisme, *boccia*, colpbol i petanca, que s’han disputat des de setembre del passat any fins a este mes de maig.

Susana Camarero ha subratllat el compromís del Consell amb l’esport adaptat i inclusiu “com a ferramenta òptima de rehabilitació”, i ha incidit en l’objectiu d’estes lligues “que afavorixen la participació i l’intercanvi d’experiències de les persones amb discapacitat, en igualtat de condicions que la resta de la població, premiant el seu esforç i esperit de superació”.

La vicepresidenta segona i consellera de Serveis Socials, Igualtat i Habitatge s’ha dirigit als participants i els ha felicitat perquè “sou un exemple de força i optimisme”, i ha volgut ressaltar “la labor i dedicació” dels i les professionals dels centres, així com “la seua implicació en actes com este que contribuïxen a visibilitzar les persones amb discapacitat”.

Camarero ha reiterat el suport de la Generalitat a iniciatives “que promoguen el benestar i la qualitat de vida de les persones amb discapacitat i les seues famílies”, i ha agraït “a l’Ajuntament de València, a les institucions i a les empreses de la Comunitat Valenciana que han aportat els seus productes i servicis col·laborant de manera desinteressada perquè esta gran festa de l’esport adaptat es duguera a terme un any més”.

L’entrega de premis ha comptat amb la presència de la primera diputada amb síndrome de Down a les Corts Valencianes i a Espanya, Mar Galcerán, representants de les federacions esportives de la Comunitat Valenciana, clubs i associacions vinculades a la discapacitat i l’esport, així com destacats atletes de l’esport adaptat com David Casinos, Ruth Aguilar i altres figures esportives com l’exjugador del València Basket, Víctor Luengo.

**Tallers i projectes**

Durant la jornada ludicofestiva, en la qual s’han desenvolupat tallers i activitats d’oci inclusiu com fotoràpid, bàsquet en cadira de rodes o hoquei plus, les persones amb discapacitat han comptat amb el suport i l’acompanyament del personal dels seus centres i d’estudiants voluntaris del cicle formatiu d’Atenció a Persones en Situació de Dependència de l’Institut Rodrigo Giorgeta de València.

‘Capaços, Iguals i Sostenibles’ és un projecte de COPAVA, que és finançat per Generalitat i té com a objecte sensibilitzar les persones amb discapacitat intel·lectual en temes de sostenibilitat i objectius de desenvolupament sostenible.

En la clausura de les XXXII Lligues de l’Esport Adaptat s’ha dut a terme una acció comunitària d’este projecte, que ha consistit a col·locar uns contenidors especials de color blau en els quals cal depositar el paper i el cartó, i grocs per als envasos, amb la finalitat de conscienciar les persones assistents sobre la importància de separar adequadament els residus per al seu reciclatge.

La jornada, que ha transcorregut durant tot el matí i ha finalitzat amb un pícnic, ha sigut amenitzada amb discomòbil, zumba, danses regionals de la Comunitat Valenciana i la batucada Tymbals DiPercusión.

Fecha: 21/05/2024